দলীয় প্রার্থীদের নির্বাচনী খরচের সিংহভাগ বহন করতে পারে তৃণমূল। দলীয় নেতৃত্বের হিসাব অনুযায়ী, সাধারণভাবে কেন্দ্র পিছু কমবেশি ২০ লক্ষ টাকা খরচ হতে পারে। প্রার্থীদের এই অর্থের কতটা কীভাবে দেওয়া যায়, তা নিয়ে ইতিমধ্যেই প্রাথমিক স্তরে আলোচনা হয়েছে।
নির্বাচন কমিশন জানিয়েছে, এবার বিধানসভা কেন্দ্র পিছু প্রার্থীরা ২৮ লক্ষ টাকা পর্যন্ত খরচ করতে পারবেন। সেই অর্থের কতটা দল দেবে, তা নিয়ে খোঁজখবর শুরু করেছেন তৃণমূল প্রার্থীরা। দলের জেলা নেতৃত্বের সঙ্গে আলোচনা করেই ওই প্রক্রিয়া সম্পন্ন করতে চাইছেন তৃণমূলের শীর্ষনেতৃত্ব। দু’একটি জেলায় ইতিমধ্যেই প্রচারের প্রাথমিক কাজ শুরু করার জন্য প্রথম কিস্তির অর্থ দলের তরফে প্রার্থীদের দিয়ে দেওয়া হয়েছে। বাকি জেলার প্রার্থীদের নির্বাচনী প্রচারের খরচের জন্য বরাদ্দ টাকা দুই অথবা তিন কিস্তিতে দেওয়ার কথা ভাবা হয়েছে।
রাজ্যের ২৯৪টি আসনের দলীয় প্রার্থীদের ২০ লক্ষ টাকা করে দেওয়া হলে সে বাবদে দলের মোট খরচ হবে প্রায় ৬০ কোটি টাকা! রাজ্য দলের এক নেতার কথায়, ‘‘দলের তালিকা ঘোষণার পর থেকেই প্রার্থীরা নিজেদের মতো করে প্রচারে নেমে পড়েছেন। প্রাথমিকভাবে নিজেরাই খরচখরচা করছেন। পরবর্তী পর্যায়ে দলের সিদ্ধান্ত অনুযায়ী বিষয়টি এগোবে।’’
২০১১ সালের বিধানসভা নির্বাচনে কংগ্রেসের সঙ্গে জোটের প্রেক্ষিতে কমবেশি ২২০টি আসনে প্রার্থী দিয়েছিল তৃণমূল। তখন বিধানসভা নির্বাচনে প্রার্থীদের খরচের ঊর্ধসীমা ছিল ১৬ লক্ষ টাকা। পাঁচ বছর আগের সেই নির্বাচনে দলীয় প্রার্থীদের খরচ নিয়ে ভোটের পরে বড় রকমের প্রশ্নের মুখে পড়েছিল তৃণমূল। সিপিএম-সহ প্রায় সব বিরোধীরাই তৃণমূলের নির্বাচনী তহবিল নিয়ে প্রশ্ন তুলেছিল। বিশেষত, সারদা-কাণ্ড সামনে আসার পর তৃণমূলের নির্বাচনী তহবিলের সঙ্গে সেই অর্থের যোগ রয়েছে বলে সরাসরি অভিযোগের আঙুল তুলেছিলেন সিপিএম তথা বাম নেতারা। তবে নির্বাচনে দল বা প্রার্থী— যে তরফেই টাকা খরচ করা হোক না কেন, সে ব্যাপারে ‘স্বচ্ছতা’ রক্ষায় আলাদাভাবে প্রার্থীদের পরামর্শ দিয়েছেন তৃণমূল নেতৃত্ব।
শুধু প্রার্থী বা দলের নির্বাচনী খরচই নয়, সারদা কেলেঙ্কারি ঘিরে অভিযোগ ওঠার পর আর্থিক হিসাবে স্বচ্ছতা রাখতে বাড়তি সতকর্তাও নিয়েছে তৃণমূল। নির্বাচনের মুখেই দলের তহবিল গঠনে বিজ্ঞাপন দিয়ে ব্যক্তিগত ও কর্পোরেট ‘ডোনেশন’ বা ‘অনুদান’ চেয়েছে শাসকদল। দলের প্রার্থীদের মধ্যে যাঁরা বিধায়ক, তাঁদের ইতিমধ্যেই ‘নো ডিউজ’ সার্টিফিকেট নিতে হয়েছে বিধানসভা থেকে। অন্য প্রার্থীদের ক্ষেত্রেও যে কোনও ‘বকেয়া’ নেই, তা জানাতে হবে। একাধিকবারের বিধায়কেরা নির্বাচন পরিচালনা সম্পর্কে অভিজ্ঞ। কিন্তু তৃণমূলের প্রার্থীদের মধ্যে একবারের বিধায়কই বেশি। প্রথম প্রতিদ্বন্দ্বিতা করছেন, এমন প্রার্থীও রয়েছেন। তাঁদের আলাদা করে মনোনয়ন ও সেই সংক্রান্ত যাবতীয় বিষয়ে পরামর্শ দেওয়া হচ্ছে জেলা ও রাজ্যনেতৃত্বের তরফে। আগের নির্বাচনগুলিতে এই বিষয়টি তদারকি করতেন মুকুল রায়। এবার অবশ্য তিনি এই প্রক্রিয়ায় নেই। তাঁর বদলে সেই দায়িত্ব নিয়েছেন সুব্রত বক্সি, পার্থ চট্টোপাধ্যায়, শোভন চট্টোপাধ্যায়েরা।